GRAMMY ผนึกกำลัง Dailymotion รุกขยายฐานลูกค้า-เพิ่มช่องทางขายผ่านออนไลน์
GRAMMY ผนึกกำลัง Dailymotion รุกขยายฐานลูกค้า-เพิ่มช่องทางขายผ่านออนไลน์
17 ก.ย. 2561

นายฟ้าใหม่ ดำรงชัยธรรม ประธานเจ้าหน้าที่บริหารการขายสายธุรกิจ จีเอ็มเอ็ม มิวสิค บริษัท จีเอ็มเอ็ม แกรมมี่  จำกัด (มหาชน) หรือ GRAMMY เปิดเผยว่า บริษัทมีความยินดีที่ได้มีโอกาสร่วมมือกับ Dailymotion ซึ่งถือว่าเป็นแพลตฟอร์มยักษ์ใหญ่ระดับโลก อีกทั้งยังถือเป็นโอกาสดีที่แกรมมี่ได้ขยายกลุ่มเป้าหมายให้กว้างขึ้น
ทั้งนี้ จากการสำรวจกลุ่มผู้ชมคอนเทนต์ของ Dailymotion พบว่าสถิติผู้ชมในกลุ่มประเทศแถบเอเชียแปซิฟิกนั้นมีความนิยมรับชมคอนเทนต์บันเทิงเป็นหลัก จึงเป็นเหตุผลสำคัญทำให้แกรมมี่มองเห็นโอกาสในการเพิ่มช่องทางการรับชมคอนเทนต์ไทย โดยส่งมิวสิควิดีโอเพลงฮิตเผยแพร่ในแพลตฟอร์มของ Dailymotion ซึ่งสอดคล้องกับกลยุทธ์การเพิ่มช่องทางจัดจำหน่ายทางออนไลน์ของบริษัท
โดยในช่วงแรกบริษัทได้ส่งมิวสิควิดีโอเเพลงยอดฮิตในลิขสิทธิ์แกรมมี่กว่า 5,000 เพลง จากศิลปินชื่อดังกว่า 100  คน อาทิ  บอดี้สแลม, เอ็นโดรฟิน, เป๊ก ผลิตโชค, โปเตโต้, เก็ตสึโนว่า ฯลฯ เป็นต้น ซึ่งคาดว่าจะสามารถเพิ่มผู้ชมให้เข้ามารับชมคอนเทนต์ของแกรมมี่เพิ่มมากยิ่งขึ้น
ด้านนายอองตวน นาซาเร็ท รองประธานด้านคอนเทนต์ กลุ่มประเทศเอเชียแปซิฟิก ของ Dailymotion เปิดเผยว่า รู้สึกยินดีเป็นอย่างยิ่งที่มีความร่วมมือในครั้งนี้ เนื่องจากเป็นสัญญาณบ่งบอกถึงก้าวสำคัญของการเติบโตในตลาดประเทศไทย ในช่วงหลายปีที่ผ่านมาแพลตฟอร์มสตรีมมิงแบบดิจิทัลหลายบริษัทได้ขยายเข้ามาในประเทศไทย ซึ่งแสดงให้เห็นว่าเนื้อหาวิดีโอของที่นี่มีคุณภาพและความนิยมสูง
ทั้งนี้ Dailymotion พร้อมแล้วที่จะกลายมาเป็นช่องทางสำคัญในการช่วยเพิ่มผู้รับชมเนื้อหาภาษาไทยทั้งในประเทศและต่างประเทศ จากการดำเนินธุรกิจของ  Dailymotion สิ่งหนึ่งที่เราได้เรียนรู้คือผู้ชมมีความต้องการรับชมเนื้อหาในรูปแบบพรีเมี่ยมคอนเทนต์ หรือเนื้อหาท้องถิ่นจีเอ็มเอ็มแกรมมี่ ซึ่งเป็นหนึ่งในบริษัทบันเทิงที่มีอิทธิพลมากที่สุดในประเทศไทย จึงมองเห็นศักยภาพของคอนเทนต์ไทยที่เหมาะสมสำหรับการขยายเนื้อหาในแพลตฟอร์มของบริษัท
“สำหรับเราไม่ใช่เรื่องของจำนวนคู่ค้า แต่การมีคอนเทนต์มีคุณภาพและผลักดันให้แพลตฟอร์ม Dailymotion ก้าวไปสู่การเป็นอีกหนึ่งจุดหมายปลายทางของการนำเสนอเนื้อหาสาระ และความบันเทิง ในรูปแบบต่างๆ ที่ตอบโจทย์ความต้องการของผู้ชมทั่วโลกได้” นายอองตวน กล่าว
อย่างไรก็ตาม จากข้อมูลพบว่า Dailymotion สามารถดึงดูดผู้ใช้งาน 300 ล้านคนจากทั่วโลก มีพาร์เนอร์ผู้ผลิตพรีเมี่ยมคอนเทนต์ทั่วโลกกว่า 2,000 ราย โดยมีผู้ชมทั่วโลกกว่า 3,000 ล้านวิวต่อเดือน ซึ่งกลุ่มเป้าหมายผู้ชมของ Dailymotion คือ 65.8 % เป็นกลุ่มผู้ชมที่มีอายุระหว่าง 15-44 ปี ในขณะที่ 55 % คือกลุ่มอายุระหว่าง 18-44 ปี ที่อยู่ในแถบเอเชียแปซิฟิก โดยโซนนี้มียอดวิวกว่า 330  ล้านวิวต่อเดือน ซึ่งสถิติล่าสุดในปีที่ผ่านมายังมีการเติบโตของผู้ใช้งาน Dailymotion ในประเทศไทยกว่า 5 ล้าน unique viewers ต่อเดือน เทียบเท่ากับในประเทศเกาหลี และญี่ปุ่น
ทั้งนี้ หลังจากที่  Dailymotion  เปิดตัวไปแล้วทั่วโลก ได้มีนโยบายขยายธุรกิจเพื่อที่จะได้กลายเป็นจุดหมายปลายทางระดับพรีเมียมสำหรับเนื้อหาวิดีโอ โดยให้ความสำคัญกับการสร้างพันธมิตรในตลาดสำคัญๆ เช่น ประเทศไทย เป็นต้น นอกจากนี้ข้อมูลจาก Dailymotion ชี้ให้เห็นว่า เฉพาะปีที่ผ่านมามีผู้ชมจากแถบเอเชียแปซิฟิกที่รับชมเนื้อหาผ่านโทรศัพท์มือถือ  เดสก์ท็อป  และ OTT ได้เติบโตขึ้นถึง 70 % พร้อมกันนั้นมีการเข้าดูเนื้อหาพรีเมียมในระดับท้องถิ่นเพิ่มขึ้นอีก 50 %